Flemming Møller Mortensen (S), 2013-01-24:
Mange tak.
Dette bliver altså en overgang fra en liberal holdning til en socialdemokratisk holdning, må jeg sige.
I min ordførertale har jeg forberedt at ville sige som indledning, at vi har et spændende og godt kultur- og kunstliv i Danmark.
Det har vi, selv om det hviler på det, som Venstre og Konservative med støtte fra Dansk Folkeparti har båret igennem indtil for 15 måneder siden.
Så oppositionspolitik er oppositionspolitik.
Jeg skal sige, at det her lovforslag er rigtig godt.
Det støttes fra socialdemokratisk side, og jeg har lovet at sige, at det også støttes fra SF's side.
Jeg glædes over, når jeg rejser ud over Danmarks grænser, at se, hvordan de i andre lande planlægger kultur- og kunstpolitik.
Jeg glædes til gengæld endnu mere, når jeg kommer hjem og passerer vores landegrænse, over at se, hvor højt et niveau og hvor høj en deltagelse af udøvere og nydere vi har, når det gælder kunst og kultur i Danmark.
Jeg glæder mig også over, at vi på det her område har et meget bredt flertal, som både i fortiden og nu også i fremtiden bakker op om, hvordan vi langsigtet og holdbart skal støtte kunst og kultur i Danmark.
Det er og bliver et meget stærkt politisk signal at sende.
Forarbejdet til det her lovforslag om de her ændringer har været grundigt.
Det har stået på i ganske lang tid.
Der har været nedsat en arbejdsgruppe.
Den har arbejdet ihærdigt.
Vi har hørt det meget brede kunstneriske miljø, og der er blevet rettet til, så lovforslaget nu ligger her til drøftelse og vedtagelse.
Netop ønsket om at få lavet et gennemskueligt og tidssvarende kunststøttesystem har været formålet med og hele baggrunden for initiativet.
Det får vi nu, samtidig med at vi også får nogle bærende strukturer, som i høj grad sikrer en bred medinddragelse af de mange faglige miljøer på kunstområdet.
Man må samtidig sige, at det også hviler på velkendte strukturer, lige så vel som det også hviler på et stadig højt økonomisk niveau.
Det hviler også fremover på et navn, vi kender og faktisk har kendt i næsten 50 år, nemlig Statens Kunstfond.
Kunststøttesystemet vil fremover kun have et enkelt ben.
Vi har ligesom savet et ben af, og det, vi har savet af, er Statens Kunstråd, som bliver nedlagt.
Det betyder, at Statens Kunstfond fremover både skal stå for legatstøtten og projektstøtten, som tidligere har været opdelt i to instanser.
Alle kunstområderne i loven vil fremover få to kunstfaglige og -kyndige udvalg.
Det skal dog siges, at filmområdet kun får et legatudvalg og ikke et projektudvalg.
Det, der også har været vigtigt, og som har fyldt meget i den politiske debat, har været spørgsmålet om, hvordan repræsentationen skal være i udvalgene.
Som også Venstres ordfører var inde på, sker der en ændring af de livsvarige kunstydelser.
Det er et område, der har været til gentagen debat i medierne.
Jeg synes, det er rigtig godt, at vi har fået kigget på det med nutidige øjne.
Det har været tiltrængt, og det har været nødvendigt.
Jeg synes, at det nye navn, som bliver Statens Kunstfonds hædersydelser, i meget, meget høj grad og i fin grad udtrykker det, der ligger i den ydelse.
Det er landets, det er nationens hæder til kunstnere, som har gjort det exceptionelt godt for os.
Det er et flot navn.
Det er næsten i sig selv en medalje værd, synes jeg.
Minimumsydelser i forbindelse med livsvarige kunstydelser har også været til løbende debat.
Der bliver nu sådan, at det bliver indtægtsreguleret.
Hvis en kunstner stadig væk producerer meget og har held med at få det afsat til en høj pris og dermed tjener en høj løn, kan kunstydelsen ryge helt ned på nul, mens den, hvis de har en lav årsindtægt, kan være på den fulde ydelse.
Også ydelsen til de efterladte forsvinder.
Jeg synes med andre ord, at vi har været hele vejen rundt.
Det har været respektfuldt i forhold til dem, der er blevet hørt, og derfor glæder vi os til det her.
Jeg skal som det allersidste sige, at vi fra socialdemokratisk side har drøftet og vil tage det med i udvalgsbehandlingen, at vi ønsker mulighed for at få indføjet samarbejdet inden for rigsfællesskabet på det kulturelle område i lovgivningen, men det kommer i udvalgsarbejdet.